
2.  Raqamli ta’limning asosiy vositalari. 
3. Ilg‘or xorijiy tajribalar.

1. Raqamli ta’lim tushunchasi. Ta’limni raqamlashtirishning maqsad va vazifalari.
Raqamli taʼlim (Digital education) deyilganda oʻqitish va oʻrganishni sifatli, samarali, mazmunli, oson va qiziqarli qilish maqsadida raqamli texnologiyalardan foydalanish tushuniladi.
Taʼlimni raqamlashtirish deganda taʼlim jarayonlarini boshqarish, sifat va samaradorligini oshirish, taʼlim beruvchi va oluvchilar uchun qoʻshimcha imkoniyatlar yaratish, ta’lim natijalarni yaxshilash, maʼlumotlarni tahlil qilish, taʼlim xizmatlaridan masofadan turib foydalanish uchun raqamli texnologiyalarni integratsiya qilish tushuniladi. 
Taʼlimni raqamlashtirishning asosiy maqsadlari: 
1. Taʼlim ishtirokchilari uchun bir xil imkoniyat yaratish. Geografik joylashuvi yoki ijtimoiy-iqtisodiy holatidan qatʼiy nazar, barcha taʼlim oluvchilar uchun taʼlim olish va uning xizmatlaridan teng foydalanish imkoniyatini taʼminlash. 
2. Taʼlim sifati va samaradorligini oshirish. Moslashuvchan, interfaol va shaxsga yoʻnaltirilgan taʼlim, shu jumladan, taʼlim oluvchilarning qiziqish doirasi va oʻzlashtirish natijalaridan kelib chiqib, taʼlim resurslarini taqdim etish. 
3. Iqtisodiy samaradorlikni oshirish. Taʼlim resurslaridan foydalanishni optimallashtirish va anʼanaviy taʼlim usullari bilan bogʻliq xarajatlarni qisqartirish. 
4. Xalqaro hamkorlikni rivojlantirish. Butun dunyo boʻylab, taʼlim oluvchilar, beruvchilar va taʼlim tashkilotlari oʻrtasida hamkorlikni rivojlantirish. 
5. Uzluksiz taʼlim. Hayot davomida oʻrganish (Lifelong Learning) tamoyili asosida uzluksiz ravishda bilimlarni egallash va ko‘nikmalarni rivojlantirib borish. 
6. Maʼlumotlarga asoslangan qarorlar qabul qilish. Taʼlim siyosati va statistikasini yuritish, oʻquv dasturlarini ishlab chiqish, taʼlim resurslarini yangilash yoki oʻzgartirishlar kiritish, shu jumladan, oʻqitishning yangi uslublarini joriy etish uchun maʼlumotlar tahlilidan foydalanishdan iborat. 
Тaʼlimni raqamlashtirishning asosiy maqsadi iqtisodiy samaradorlikka erishish orqali taʼlim mazmuni, sifati va samaradorligini oshirish ekanligini koʻrishimiz mumkin.


Taʼlimni raqamlashtirishning asosiy vazifalari quyidagilardan iborat:
1. Yaʼni: Infratuzilmani rivojlantirish. Taʼlimni raqamlashtirish uchun zarur texnologik infratuzilmani, jumladan, yuqori tezlikdagi internet, raqamli qurilmalar (kompyuter, interfaol doska, proyektor va boshqalar) va taʼlimni boshqarish tizimlarini (taʼlim platformalarini) yaratish hamda ularni doimiy texnik qoʻllab-quvvatlash. 
2. Raqamli taʼlim resurslarini ishlab chiqish. Bunda turli xil oʻrganish uslublari va afzalliklariga mos keladigan raqamli darsliklar, elektron kitoblar, taʼlim oʻyinlari, interfaol multimedia kontenti hamda raqamli resurslarni yaratish. Bu anʼanaviy oʻquv materiallarini raqamli shaklga oʻtkazish yoki raqamli platformalar uchun maxsus ishlab chiqilgan yangi kontentni yaratishni oʻz ichiga oladi. 
3. Pedagog kadrlarni malakasini oshirish va qoʻllab-quvvatlash. Oʻqituvchilarning raqamli savodxonligini rivojlantirish, onlayn oʻqitishning pedagogik metodlari va texnologiyalarini qoʻllash, shu jumladan, dars jarayonida zamonaviy pedagogik dasturiy vositalardan foydalanish boʻyicha trening, oʻquv-seminar va malaka oshirish kurslarini tashkil etish. 
4. Taʼlimni boshqarish tizimini joriy etish. Fan mazmunini yetkazib berish, taʼlim oluvchilar va beruvchilar oʻrtasidagi muloqotni osonlashtirish, topshiriqlar, shu jumladan, baholashlarni boshqarish, taʼlim oluvchilarning qiziqish doirasi va oʻzlashtirish natijalaridan kelib chiqib kontentni tavsiya etish, ularni kasbga yoʻnaltirish maqsadida Moodle, Canvas yoki Blackboard kabi taʼlimni boshqarish tizimlaridan foydalanish. 
5. Onlayn kurslarni ishlab chiqish. Taʼlim oluvchilar uchun moslashuvchan oʻrganish imkoniyatlarini, jumladan, asinxron kontentni yetkazib berish, multimedia materiallari, interfaol faoliyat va baholashlarni taqdim etadigan onlayn kurslarni loyihalash hamda ishlab chiqish, shu bilan birga taʼlim oluvchilarni onlayn taʼlim muhitiga jalb qilish choralarini koʻrish. 
6. Virtual sinflar va vebinarlar. Taʼlim beruvchi va oluvchi oʻrtasida real vaqt rejimida oʻzaro hamkorlik qilishi, guruh boʻlib ishlashi va jonli savol-javoblar oʻtkazish maqsadida virtual sinflar, vebinarlar va onlayn maʼruzalar tashkil etish. Bunda Zoom, Microsoft Teams yoki Google Meet kabi video konferensiya vositalaridan foydalanish. 
7. Raqamli baholash vositalari. So‘rovnomalar, testlar, imtihonlar va topshiriqlarni onlayn boshqarish uchun raqamli baholash vositalari hamda platformalaridan foydalanish. Bu doimiy fikr-mulohazalar uchun formativ baholash hamda taʼlim oluvchilarning taʼlim natijalarini baholash uchun umumlashtiruvchi baholashlarni ham oʻz ichiga oladi. 
8. Maʼlumotlar tahlili. Taʼlim oluvchilarning oʻzlari ustida ishlashi, faolligi va taʼlim natijalari bilan bogʻliq maʼlumotlarni tahlil qilish vositalaridan foydalanish. Ushbu maʼlumotlar tahlili takomillashtirish lozim boʻlgan yoʻnalishlarni aniqlash, shaxsiy taʼlim olish trayektoriyasini belgilash va taʼlimga oid qarorlarni qabul qilishda yordam beradi. 
9 Raqamli fuqarolik va ma’lumotlar xavfsizligi. Taʼlim oluvchilarga texnologiyadan tog’ri va xavfsiz foydalanish etikasini shakllantirish, raqamli aloqa koʻnikmalari, maxfiylikni himoya qilish, kiberxavfsizlikdan xabardorlikni oʻrgatish orqali raqamli fuqarolik hamda ma’lumotlar xavfsizligi bo‘yicha zarur bilim va ko‘nikmalarni shakllantirish. 
10 Inklyuziv taʼlimni qoʻllab-quvvatlash. Raqamli taʼlim resurslari va platformalari alohida taʼlim ehtiyojlari boʻlgan bolalar uchun ochiq, qulay hamda maxsus imkoniyatlarni taqdim etadigan boʻlishini taʼminlash. Bu inklyuziv taʼlim boʻyicha standartlarga mos keladigan kontentni yaratish, muqobil formatlarni taqdim etish va kerak boʻlganda yordamchi texnologiyalardan foydalanishni oʻz ichiga oladi. 
Umuman olganda, taʼlim jarayonlarini raqamlashtirishdan asosiy maqsad taʼlimda sifat va samaradorlikni oshirish orqali mamlakatning rivojlanishi hamda iqtisodiy samaradorliklarga erishishdan iboratdir

2. Raqamli ta’limning asosiy vositalari.
Zamonaviy dunyoda raqamli texnologiyalar kundalik hayotimizning ajralmas qismiga aylanib ulgurishi natijada taʼlim jarayonlarini raqamli boshqarish, raqamli taʼlim resurslarini yaratish, oʻquv jarayonlarida pedagogik texnologiyalardan foydalanish, masofaviy va onlayn taʼlimni tashkil etish, oʻqitishning innovatsion va interfaol shakllarini yaratish, virtual sinflar, taʼlim oʻyinlari hamda shu kabi raqamli taʼlim vositalarining soni va imkoniyatlarini ortib borishiga sabab boʻlmoqda. 

Quyida raqamli taʼlimning asosiy vositalari keltirib oʻtilgan: 
Taʼlimni boshqarish tizimlari (Learning Management System - LMS)- taʼlim jarayonini rejalashtirish, amalga oshirish, shuningdek, taʼlim kurslari, oʻquv dasturlari, materiallar, baholash, davomat hamda maʼmuriy jarayonlarni boshqarish, hujjatlashtirish, kuzatish, hisobot berish, avtomatlashtirish va yetkazib berishda foydalaniladigan dasturiy taʼminotlar. Ularga Moodle, Canvas, Blackboard, Google Classroom, Schoology va boshqa platformalarni misol qilishimiz mumkin. 
Kontent yaratish va almashish platformalari-ushbu platformalar foydalanuvchilarga hujjatlar, taqdimotlar, interfaol va animatsion resurslar, elektron jadvallar va multimedia fayllari kabi raqamli taʼlim resurslarini yaratish, tahrirlash, ular ustida hamkorlikda ishlash va almashish imkonini taqdim etadi.
Onlayn ta’lim platformalari- taʼlim oluvchilarga joylashuv joyi va vaqtidan qatʼiy nazar jahonning eng yaxshi (TOP) taʼlim tashkilotlari hamda kompaniyalari tomonidan taqdim etilgan kurslarni oʻzlashtirish imkonini yaratib beruvchi ommaviy ochiq onlayn kurslarni (Massive open online course - MOOC) taklif etadigan platformalar tushuniladi. Ularga Coursera, Udemy, edX, FutureLearn, Swayam, Linkedin Learning va shu kabi boshqa platformalarni misol qilishimiz mumkin. 
Videokonferensaloqa va virtual sinflar-videokonferensaloqa va virtual sinf vositalari foydalanuvchilarga real vaqtda internet jahon axborot tarmogʻiga ulanish orqali jonli video uchrashuvlar, vebinarlar, maʼruzalar va muhokamalar oʻtkazish imkonini beradi. Ularga misol sifatida Zoom, Microsoft Teams, Google Meet, Cisco Webex va BigBlueButton kabi dasturiy vositalarni keltirishimiz mumkin. 
Interfaol doska-interfaol doska vositalari raqamli doska yuzalarini taqdim etadi, bunda foydalanuvchilar stilus (maxsus ruchka) yoki sensorli kiritish yordamida raqamli kontentni chizish, yozish, izohlash va tahrir qilishlari hamda resurslarni bir-birlari bilan ulashishlari mumkin boʻladi. Ularga FigJam, Explain Everything, Miro, Ziteboard, AWW App va shu kabi platformalarni misol qilishimiz mumkin. 
Baholash va viktorina platformalari-bunday platformalar taʼlim oluvchilarni onlayn bilimini baholash maqsadida taʼlim beruvchilarga viktorinalar, testlar va soʻrovlarni yaratish hamda natijalarni tahlil qilish imkonini beradi. Ularga misol sifatida Kahoot!, Quizizz, Socrative, Formative, Edpuzzle va shu kabi boshqa dasturiy vositalarni keltirishimiz mumkin. 
Hamkorlik va aloqa vositalari-hamkorlik va aloqa vositalari taʼlim oluvchilar, beruvchilar va boshqa taʼlim ishtirokchilari oʻrtasida muloqot, hamkorlik va loyihalarni boshqarishni osonlashtiradi. Ularga Slack, Microsoft Teams, G Suite, Trello, Basecamp, shu jumladan, ijtimoiy tarmoqlarni ham misol tariqasida keltirishimiz mumkin. 
Til oʻrganish uchun ilova va platformalar-bunday ilova va platformalar yangi xorijiy tillarni oʻrganish yoki til koʻnikmalarini mustahkamlash uchun interfaol vositalar hamda resurslarni taklif qiladi. Misol sifatida Duolingo, Babbel, Rosetta Stone, Memrise, FluentU larni keltirishimiz mumkin. 

Kodlash va dasturlash platformalari-dasturlash tillarini oʻrganayotgan foydalanuvchilarga interfaol mashqlarni bajarish, resurslarni oʻzlashtirish, kod yozishdagi kamchiliklarni toʻgʻrilash va tavsiyalar berish kabi imkoniyatlarni taqdim etadi. Ularga Codecademy, FreeCodeCamp, Scratch, GitHub Classroom, Repl. it va shu kabi boshqa platformalarni misol sifatida ko‘rsatishimiz mumkin. 
Virtual va toʻldirilgan reallik (VR va AR)-bunday vositalar virtual muhitda oʻqitish va oʻrganish uchun fanga doir turli xil tajriba, sinov hamda simulyatsiyalarni taklif qiladi. Shuningdek, taʼlim oluvchilarga raqamli kontent va maʼlumotlarni real muhitga qoʻshib, interfaol va immersiv elementlar orqali oʻrganish tajribasini yaxshilaydi. Ularga misol sifatida Google Expeditions, Nearpod VR, zSpace, ClassVR, AltspaceVR, Merge Cube, Elements 4D by DAQRI, Quiver, Aurasma (HP Reveal), Metaverse shu jumladan, virtual laboratoriyalarni ham misol qilishimiz mumkin. 
Moslashuvchan taʼlim platformalari-bunday platformalar asosan sunʼiy intellekt texnologiyalaridan foydalangan holda taʼlim oluvchining individual qobiliyatlari, qiziqishlari va oʻzlashtirish natijalari asosida ularning shaxsiy taʼlim olish trayektoriyasini aniqlaydi hamda oʻzlashtirishi lozim boʻlgan taʼlim resurslarini taqdim etadi. Ularga Whatfix, EdApp, 360Learning, Adaptemy, Knewton va Khan Academy kabi platformalarni misol qilishimiz mumkin. 
Raqamli darslik va elektron kitob platformalari-bunday platformalar darsliklar, oʻquv materiallar va adabiyotlarning elektron shakllarini kompyuter, planshet hamda smartfonlar orqali oson va qulay oʻqish imkonini taqdim etadi. Ularga misol tariqasida VitalSource, Kindle, Apple Books, Google Play Books, Chegg va shu kabi boshqa platformalarni keltirishimiz mumkin. 
Geymifikatsiya yoki oʻyinga asoslangan taʼlim vositalari-taʼlim oluvchilarni fanga qiziqtirish va taʼlim natijalarini yaxshilash uchun oʻyin elementlari, algoritmlari hamda tamoyillarini taʼlim faoliyatiga integratsiya qilish tushuniladi. Bunday taʼlim oʻyinlarini yaratuvchi vositalarga LearningApps, Wordwall, Classcraft, Gimkit, Legends of Learning va Kahoot! kabi platformalarni keltirishimiz mumkin. 
Virtual yordamchilar-oʻzlashtirish natijalarini yaxshilash, savollarga javob berish, raqamli kontentlar yaratish, oʻqitishning yangi metodlarini, shu jumladan, dasturlash va xorijiy tillarni oʻrganish hamda shu kabi taʼlimda koʻplab imkoniyatlarni taqdim etayotgan sunʼiy intellektga asoslangan virtual yordamchilar ham raqamli taʼlimda keng qoʻllanilmoqda. Ularga ChatGPT, Copilot (Microsoft Bing), Gemini, Socratic, Pifagor AI va shu kabi boshqa vositalarni misol qilishimiz mumkin. 
Raqamli taʼlim vositalariga nafaqat dasturiy taʼminotlar, balki qurilmalar (apparatlar) ham kiradi. Yaʼni, kompyuter, planshet, smartfon, interfaol (sensorli) doska, proyektor, VR, AR, MR jihozlari, 3D printer, robototexnika va shu kabi taʼlimni raqamlashtirishda foydalaniladigan qurilmalar ham raqamli taʼlim vositalari hisoblanadi. 
Yuqorida keltirib oʻtilgan raqamli taʼlimning asosiy vositalari soni kundan-kunga ortib, taʼlimni mazmunli, qiziqarli hamda interfaol shaklda tashkil etish, shu jumladan, taʼlim sifat va samaradorligini oshirish imkonini bermoqda. 

3. Ilg‘or xorijiy tajribalar.
Taʼlim jarayonida raqamli texnologiyalardan foydalanish boʻyicha ilgʻor xorijiy davlatlar tajribasiga eʼtibor qaratadigan boʻlsak albatta Singapur, Finlyandiya, AQSH, Xitoy, Yaponiya, Janubiy Koreya, BAA, Turkiya va shu kabi davlatlarni misol sifatida keltirib oʻtishimiz lozim. Shuningdek xalqaro reytinglarda raqamli hukumatni rivojlantirish hamda elektron davlat xizmatlaridan foydalanish uchun keng imkoniyatlarni tatbiq etish boʻyicha BMTga aʼzo 193 ta davlatlar orasida 2024-yil yakuni hisobotlariga koʻra Daniya yetakchilik qilmoqda1. 
Bu oʻz navbatida taʼlim xizmatlaridan (masalan, bogʻcha yoki maktabga kirish, koʻchirish, shahodatnoma yoki maʼlumotnomalarni elektron yuklab olish, oliy taʼlimga oʻqishga topshirish, oʻqishni koʻchirish, diplom olish va shu kabi taʼlim jarayonidagi barcha xizmatlardan internet orqali istalgan joyda va vaqtda foydalanish) masofadan turib foydalanishni anglatadi
Darhaqiqat, Xitoyda aqlli taʼlimni joriy etish boʻyicha bir qancha ishlar amalga oshirilib kelinmoqda. Ularga misol tariqasida “Xitoyda aqlli taʼlim” platformasi ishga tushirilgan2. Unga koʻra barcha taʼlim bosqichlari uchun taʼlim xizmatlari, imtihon jarayonlari, xalqaro taʼlim kurslari, raqamli taʼlim resurslari, darsliklar, taʼlim oʻyinlari, multimedia vositalari, virtual laboratoriyalar va shu kabi interfaol resurslarni yagona kirish nuqtasidan turib foydalanish imkoniyati mavjud. Bu esa taʼlim statistikasini yuritish hamda resurslarni samaradorligini baholash orqali doimiy taʼlim oluvchilarning ehtiyojlaridan kelib chiqib yangi interfaol taʼlim resurslarini ishlab chiqishni ilmiy asoslash imkonini taqdim etadi.
Shu bilan birga, Turkiya davlatining “Imkoniyatlarni oshirish va texnologiyani takomillashtirish harakati (Fırsatları Artırma ve Teknolojiyi İyileştirme Hareketi – FATIH)” loyihasi doirasida “Smart Class” konsepsiyasini amalga oshirib, unda taʼlim muassasalarini: 
Qurilmalar va dasturiy taʼminot bilan taʼminlash; 
Raqamli taʼlim kontentini taqdim etish va uni boshqarish; 
Oʻquv dasturlariga raqamli texnologiyalarni integratsiya qilish; 
Taʼlim beruvchilarni raqamli savodxonligini oshirish kabi ishlar amalga oshirilib kelinmoqda. 
Shu bilan birga, Turkiya milliy taʼlim vazirligining taʼlim axborot tarmogʻi (Education Information Network – EBA) yaratilgan boʻlib, bugungi kunda ushbu taʼlim tarmogʻida 150 mingdan ortiq elektron va audio kitoblar, turli xil virtual laboratoriyalar, multimedia vositalari, taʼlimga oid oʻyinlar hamda boshqa raqamli taʼlim resurslari joylashtirilgan. Shu bilan birga, MagicBox™ shaxsga yoʻnaltirilgan taʼlim platformasi ham taʼlim tizimida foydalaniladigan eng ommabop platformalardan biri hisoblanadi.
Shu oʻrinda taʼlim jarayonida raqamli texnologiyalardan keng foydalanish, taʼlim sifati va samaradorligini, jumladan, interfaollikni taʼminlash maqsadida Janubiy Koreyada “SMART” loyihasi, Birlashgan Arab Amirliklarida “Aqlli taʼlim (Smart Learning)” loyihasi, Singapur davlatining Taʼlimda AKT boʻyicha bosh rejasi (ICT-in-Education Masterplan), Rossiyada “Raqamli taʼlim muhiti” federal loyihasi, Misrda “Aqlli maktab” kabi loyihalar amalga oshirilganini koʻrishimiz mumkin. Shuningdek, Singapur davlatining Marshall Cavendish, BAAning Alif education hamda Qozogʻistonning TopIQ kabi raqamli taʼlim platformalari taʼlim oluvchilarga raqamli taʼlim resurslaridan istalgan joyda va vaqtda foydalanish hamda dars jarayonlarini interfaol qilishga koʻmaklashib kelmoqda. 
Oʻzbekiston Respublikasi Maktabgacha va maktab taʼlimi vazirligi tizimida oʻquv hamda boshqaruv jarayonini raqamlashtirish hamda oʻqituvchilar, oʻquvchilar va ularning ota-onalariga qulaylik yaratish maqsadida quyidagi axborot tizimlari ishga tushirilgan. 
Maktabgacha va maktab taʼlimi tizimida boshqaruv jarayonlarini raqamlashtirish: 
 erp.maktab.uz-yagona boshqaruv axborot tizimi; 
 ijro.xtv.uz -elektron hujjat almashuv tizimi; 
 ish.uzedu.uz-boʻsh ish oʻrinlariga nomzodlarni onlayn tanlash tizimi; 
 zamonaviy.maktab.uz-zamonaviy maktablarni baholash onlayn platformasi; 

Oʻquv jarayonini raqamlashtirish, oʻqituvchilarga yengillik yaratish: 
emaktab.uz (kundalik.com) -elektron kundalik tizimi; 
onlinedu.uz-uzluksiz kasbiy taʼlim elektron platformasi; 
ntr.avloniy.uz-o‘qituvchilarning milliy kadrlar zaxirasi maxsus elektron portali; 
prof.maktab.uz -kasb-hunarga yoʻnaltirish platformasi; 
pka.uzedu.uz-pedagog kadrlarga lavozim va malaka toifalarini berish davriyligi maʼlumotlar bazasi; 

Ota-onalar va oʻquvchilarga elektron xizmatlarni taqdim etish: 
e-shahodatnoma.uz -elektron shahodatnoma platformasi; 
my.maktab.uz -o‘quvchilarni umumta’lim maktablariga onlayn qabul qilish va boshqa maktabga o‘tkazish tizimi; 
maktab.uz -masofaviy taʼlim onlayn platformasi; 
olympiad.uzedu.uz- fan olimpiadalari onlayn platformasi; 
artshop.uzedu.uz - maktab oʻquv qurollarini onlayn xarid platformasi 

Bugungi kunga kelib umumiy o‘rta ta'lim tizimiga 15 dan ortiq elektron platformalar tatbiq etilgan bo‘lib, ular boshqaruv va ta'lim sifatini oshirishga o‘z hissasini qo‘shib kelmoqda. 


Shuningdek, mamlakatimizda oliy taʼlim tizimini ham raqamli transformatsiya qilish boʻyicha sezilarli ishlar amalga oshirilmoqda. Ularga misol tariqasida “Oliy taʼlim jarayonlarini boshqarish – HEMIS” axborot tizimini ishlab chiqilganligi talabalar va professor-oʻqituvchilar, jumladan, barcha oliy taʼlim ishtirokchilari uchun qulaylik yaratmoqda 
HEMIS axborot tizimi bugungi kunga kelib 12 ta vazirlik, idora va tashkilotlarga integratsiya orqali maʼlumotlarni taqdim etadi hamda 7 ta hukumat portallari va davlat idoralarining axborot tizimlaridan maʼlumotlarni olish (integratsiya) orqali foydalanuvchilarga qulaylik yaratmoqda. Ushbu platformada sunʼiy intellekt vositalaridan ham foydalanish amaliyoti  | 
yoʻlga qoʻyilib, u yordamchi orqali maʼlumotlarni tahlil qilish va individual tavsiyalar berish imkoniyati yaratilgan. Shu bilan birga, sunʼiy intellekt yordamida oʻzbek tilidagi matnlarni nutqqa (ovozga) aylantirish hamda talabalarga rus, oʻzbek va ingliz tilidagi matnlarni tarjima qilish imkonini ham taqdim etmoqda. 

4. Zamonaviy pedagogik dasturiy vositalar va ularning turlari.   Virtual laboratoriya va simulyatsiyalar. 
Pedagogik dasturiy vositalar taʼlim beruvchilarga dars va darsdan tashqari jarayonlarda raqamli texnologiyalardan foydalangan holda interfaol taʼlim resurslarini yaratish hamda ulardan taʼlim oluvchilar tomonidan biron bir fan yoki kasbni qiziqarli va samarali oʻrganish uchun qoʻllaniladigan dasturiy ilovalar hisoblanadi. Bunday vositalarning asosiy maqsadi innovatsiyalar davrida anʼanaviy, masofaviy va onlayn taʼlimda kontentni taʼlim oluvchilarga zamonaviy metodlar orqali yetkazib berishga koʻmaklashishdir. 
Pedagogik dasturiy vositalar deb raqamli texnologiyalar, jumladan, kompyuter texnologiyalaridan foydalangan holda o‘quv jarayonini qisman yoki to‘liq avtomatlashtirish uchun mo‘ljallangan didaktik vositalarga aytiladi. Bunday vositalar ta’lim jarayonini qo‘llab-quvvatlash va optimallashtirish maqsadida turli xil dasturiy ta’minotlarni o‘z ichiga oladi. Ular o‘qituvchilarga ta’lim berish jarayonini qiziqarli, mazmunli va interfaol qilish bilan bir qatorda o‘quvchilarni ta’lim olishiga va kontentni oson tushunishiga yordam beradi. 
Pedagogik dasturiy vositalar asosan quyidagi turlarga bo‘linadi: 
O‘rgatuvchi dasturlar. 
Muayyan bilim, ko‘nikmalar yoki fanlarni o‘rganish uchun mo‘ljallangan maxsus dasturiy vositalar. Ularga misol tariqasida xorijiy tillar (Duolingo), matematika (Mathway, GeoGebra), dasturlash tillari (W3Schools) va boshqa o‘rgatuvchi dasturlarni keltirishimiz mumkin. 
Bilimni onlayn baholash. 
Turli xil interfaol mashq, topshiriq va testlarni yaratish, ularni o‘tkazish va natijalarni tahlil qiluvchi dasturiy vositalar. Masalan, Quizizz, Kahoot!, Plickers, Google Forms va boshqa shu kabi bilimlarni onlayn baholovchi platformalar. 


Ta’limni boshqarish tizimlari (LMS). 
Ta’lim jarayonini tashkil etish, boshqarish, monitoring qilish, statistik va tahliliy ma’lumotlarni tayyorlash, raqamli ta’lim resurslaridan foydalanish, elek tron jurnalni yuritish va shu kabi ko‘plab jarayonlarni avtomatlashtirish imkonini beruvchi dasturiy vositalar. Ularga Moodle, Canvas, Blackboard Learn, Google Classroom va boshqa LMS larni misol tariqasida keltirishimiz mumkin. Bugungi kunda 1 000 dan ortiq turli xil ta’limni boshqarish tizimlari mavjud 
Ommaviy ochiq onlayn kurslar (MOOC). 
Bu taʼlim oluvchilarga dunyoning istalgan joyidan turgan holda eng yaxshi xalqaro tashkilotlar, universitetlar, tadqiqot institutlari va ekspertlarning kurslarini onlayn shaklda oʻzlashtirish imkonini beruvchi pedagogik dasturiy vositaning turi hisoblanadi. Ularga Coursera, edX, Udacity, Edumy, LinkedIn Learning, FutureLearn va Khan Academy larni misol tariqasida keltirishimiz mumkin. 
Masofaviy va onlayn o‘qitish vositalari. 
Ta’lim oluvchilarga istalgan joydan turib masofaviy yoki onlayn shaklda ta’lim olish imkonini beruvchi davturiy ta’minotlar. Masalan, Zoom, Microsoft Teams, Google Meet, Webex Meetings va Jitsi. 
Mualliflik vositalari (Authoring tools). 
Turli xil raqamli ta’lim resurslari va onlayn o‘quv kurslarini yaratish uchun mo‘ljallangan maxsus dasturiy vositalar. Ularga misol tariqasida iSpring Suite, Articulate 360, Adobe Captivate va boshqa shu kabi vositalarni keltirishimiz mumkin. 
Soʻngi yillarda immersiv texnologiyalarning rivojlanishi natijasida virtual taʼlimga boʻlgan ehtiyoj sezilarli darajada ortib bormoqda. Bunday texnologiyalar ayniqsa tabiiy va aniq fanlarga doir laboratoriya hamda amaliy mashgʻulotlarni virtual shaklda tajriba-sinovdan oʻtkazish uchun eng samarali yechimlardan biri hisoblanadi. Shuningdek, jarayonlarni simulyatsiya qilish orqali taʼlim oluvchilarda amaliy koʻnikmalarni shakllantirish, qurilma va vositalardan virtual muhitda foydalanish, eng asosiysi barcha taʼlim oluvchilarni istalgan joyda mustaqil oʻrganishi uchun qulaylik yaratadi.
Immersiv texnologiyalar deganda real dunyoda amalga oshirilayotgan biron bir ish yoki jarayonlarni virtual muhitda tajriba-sinovdan oʻtkazish yoki uni real vaziyatlar bilan integratsiya qilish imkonini beruvchi texnologiyalarga nisbatan aytiladi. 
Taʼlimda immersiv texnologiyalarning roli 
Immersiv texnologiyalar – bu real dunyoda amalga oshirilayotgan ish yoki jarayonlarni virtual muhitda tajriba-sinovdan oʻtkazishni osonlashtiruvchi, uni real vaziyatlar bilan integratsiya qilish imkonini beruvchi texnologiyalarga nisbatan aytiladi. 
2. PhET Interfaol simulyatsiyalari 
Platforma fizika, kimyo, biologiya, matematika va boshqa fanlarga oid virtual laboratoriyalar hamda interfaol simulyatsiyalarni taqdim etadi. 
3. The Physics Aviary platformasi 
Ushbu platforma fizikaga oid turli xil topshiriqlarni bajarishga yordam beruvchi simulyatsiyalar, mashqlar va boshqa interfaol resurslarni oʻz ichiga olgan. 
4. oPhysics: Interactive Physics Simulations platformasi 
oPhysics taʼlim oluvchilarga fizikani amaliyotda sinab koʻrish uchun moʻljallangan boʻlib, u turli fizik hodisalarni simulyatsiya qilish va fanni yaxshiroq tushunishga yordam beradi. 
5. Khan academy platformasi 
Dunyo boʻylab millionlab taʼlim oluvchilarga bepul raqamli taʼlim resurslari va multimedia vositalarini taqdim etuvchi notijorat onlayn taʼlim platformasi hisoblanadi. 
6. ChemCollective platformasi 
Taʼlim ishtirokchilariga kimyo fanini virtual laboratoriyalar, topshiriqlar, boshqotirmalar va boshqa interfaol taʼlim resurslari orqali bilimlarini mustahkamlashga yordam beradi. 
Vascak platformasi 
Fizikaga oid animatsiya hamda simulyatsiyalarni taqdim etuvchi platforma boʻlib, taʼlim ishtirokchilari uchun fizik tushunchalarni vizual tarzda taqdim etadi. 
8. GeoGebra platformasi 
Taʼlim oluvchilar matematika fanini interfaol mashqlar orqali yanada qiziqarli va vizual shaklda oʻrganishlari uchun keng imkoniyat taqdim etuvchi platforma hisoblanadi. 
9. Microsoft Math Solver platformasi 
Platforma matematik masala va topshiriqlarni onlayn yechish, jumladan, interfaol taʼlim resurslari hamda oʻyinlar yordamida mavzularni osonroq oʻrganish imkonini beradi. 

5. Sun’iy intellekt tushunchasi.
Sunʼiy intellekt taʼlimda maʼlumotlarga asoslangan qarorlar qabul qilish, statistik maʼlumotlar tayyorlash, dars jarayonlarini monitoring qilish, xavfsizlikni taʼminlash va shaxsga yoʻnaltirilgan taʼlimni rivojlantirish orqali taʼlim oluvchilarni kasbga yoʻnaltirish kabi murakkab jarayonlarni osonlashtirishga imkon bermoqda. Bunday texnologiyalar taʼlim beruvchilarga fanga doir ilgʻor xorij tajribasini tezkor tahlil qilish, oʻqitishning yangi metodlarini oʻrganish, raqamli taʼlim resurslarini yaratish, formativ baholash uchun turli xil topshiriq va viktorinalar tayyorlash imkoniyatlarini virtual yordamchi sifatida taqdim etmoqda. Shu bilan birga, taʼlim oluvchilarga fan mavzularini yanada yaxshiroq tushunish, imtihonlarga tayyorlanish, xorijiy tillarni oʻrganish, istalgan vaqtda savollarga javob olish va boshqa koʻplab qulayliklar yaratib bermoqda. 
Taʼlim jarayonida sunʼiy intellekt imkoniyatlari
Sunʼiy intellekt taʼlim jarayonining sifat va samaradorligini tahlil qilish orqali maʼlumotlarga asoslangan qarorlar qabul qilish imkoniyatini taqdim etadi.

2. ChatGPT (Open AI)
AQSHning OpenAI ilmiy tadqiqotlar tashkiloti tomonidan ishga tushirilgan sunʼiy intellekt asosida maʼlumotlarni tahlil qilib turli xil savollarga javob beruvchi virtual yordamchi.
3. Copilot (Microsoft)
GPT modeli asosida ishlovchi ChatGPT ga oʻxshash virtual yordamchi boʻlib, afzalligi taqdim etilgan maʼlumotlarga havolalar keltirib oʻtadi.
4. Gemini (Google)
Sunʼiy intellekt asosida savollarga javob berishi, rasm chizishi, fanga oid masalalarni yechishi mumkin boʻlgan virtual yordamchi.
5. Classpoint AI
Microsoft PowerPoint slaydlaridan turli xil test savollarini yaratish hamda interfaol elementlar bilan taqdimotlarni boyitishga yordamlashadigan vosita hisoblanadi.
6. Slidesgo
Google Slides va Microsoft PowerPoint uchun sunʼiy intellektdan foydalangan holda taqdimotlar va interfaol resurslarni yaratib beruvchi platformadir.
7. Magic School
Taʼlim jarayoni bilan bogʻliq jarayonlarni, yaʼni, darslarni rejalashtirish, shaxsga yoʻnaltirilgan taʼlimni joriy etish, oʻzlashtirish natijalarini tahlil qilishda sunʼiy intellekt vositasidan foydalanish imkonini beruvchi platforma.
8. Magickpen
Sunʼiy intellekt asosida taʼlim oluvchilarning oʻzlashtirish natijalaridan kelib chiqib raqamli taʼlim resurslarini yaratishni taklif etuvchi vosita hisoblanadi.
9. Krea AI
Ushbu platforma sunʼiy intellekt yordamida taʼlim oluvchilarning ijodiy fikrlash doirasini kengaytirish maqsadida turli xil rasmlarni chizib berishni taklif etadi.
10. Sunʼiy intellektga asoslangan xorijiy tilni oʻrgatuvchi ilovalar
Sunʼiy intellektni taʼlim jarayoniga tatbiq etilgan eng samarali loyihalarida biri bu xorijiy tillarni tez va oson oʻrganish uchun koʻplab imkoniyatlarni taqdim etishidir.
11. Taʼlimdagi boshqa sunʼiy intellekt vositalari
Taʼlimda sunʼiy intellekt darsga qatnashishni avtomatik tahlil qilish, bulling (zoʻravonlik) jarayonlaridan xabardor qilish, ilmiy maqola va risolalar tayyorlash, plagiatga tekshirish, taʼlim samaradorligini baholash va shu kabi yoʻnalishlarda qoʻllanilib kelinmoqda. 
